Brian Mikkelsen (KF), 2009-05-26:
Der er ingen tvivl om, at forespørgslen vedrører et af de emner, som har optaget regeringen, det politiske system og politiet allermest de seneste måneder.
Derfor er jeg også glad for ved den her lejlighed at få lov til at følge op på de løbende drøftelser, som vi jo har haft her i salen og i forskellige samråd, om, hvordan man kan få dæmmet op for den bekymrende udvikling i bandekriminaliteten.
For 2 måneder siden havde jeg under min besvarelse af et samrådsspørgsmål i Retsudvalget lejlighed til meget detaljeret at redegøre for bandekonflikten, politiets indsats og de fremadrettede tiltag.
Så vidt jeg husker, løb min redegørelse for de mange forskellige aspekter af bandeproblematikken og indsatsen herimod op i godt 45 siders talepapir.
Så meget tid har jeg jo ikke i dag - heldigvis, er der nok nogen, der vil sige.
Så jeg håber på forståelse for, at jeg bliver nødt til at holde mig til de helt overordnede linjer.
Som bekendt har rigspolitiet og politikredsene i de senere år foretaget en tæt monitorering af bande- og rockermiljøet.
Dette gør, at politiet har et meget detaljeret overblik over både bande- og rockemedlemmerne helt ned på individniveau.
Det illustreres også af rigspolitiets statusrapport.
I statusrapporten for 2008 kan man se, at der på tidspunktet for statusrapportens udarbejdelse blev monitoreret 80 rockerklubber og bander med i alt 944 personer tilknyttet.
Heraf var der 585 personer med tilknytning til rockergrupper og 359 personer med tilknytning til andre bandegrupperinger.
Det var desværre flere end i 2007, og som det også har været fremme i pressen, er det rigspolitiets opfattelse, at der fortsat foregår en mobilisering af medlemmer i både bande- og rockermiljøet.
Rigspolitiets statusrapport beskriver det begivenhedsforløb, der ledte frem til den eskalering, vi har set siden eftersommeren.
Grundlæggende handler det efter politiets opfattelse om et opgør mellem de kriminelle markeder.
Men det er samtidig et langt mere kompliceret konfliktbillede end det, vi så i forbindelse med rockerkrigen tilbage i 1990'erne.
Konflikten er således mere kompleks end blot et opgør om hashmarkedet.
Én ting er, at bande- og rockergrupperne ikke kun tjener på hashmarkedet; bande- og rockergrupperne tjener også penge på andre former for organiseret kriminalitet, herunder handel med hårde stoffer.
En anden ting er, at der ifølge politiet er flere årsager til konflikten end et forretningsmæssigt opgør om et marked.
Det drejer sig ikke mindst om personlige modsætningsforhold og de æresbegreber, som jo er en fundamental del af bande- og rockergruppernes selvforståelse og identitet.
Der er med andre ord her tale om en meget kompleks opgave, politiet og de andre aktører står over for, og derfor må vi også se i øjnene, at den eneste vej frem er en bredspektret og vedvarende indsats.
Der findes desværre ingen snuptagsløsninger.
Men på den korte bane er og bliver politiets indsats selvfølgelig helt central både for at sikre trygheden i de berørte områder og for at få bande- og rockermedlemmerne væk fra gaden.
Her er strategien som bekendt massiv polititilstedeværelse i de berørte områder, omfattende visitationer af personer og biler, intensiv og målrettet efterforskning mod bande- og rockermedlemmerne og systematisk ransagning efter ulovlige våben og narko.
Og som jeg vil vende tilbage til om lidt, giver den massive intensive politiindsats støt og roligt resultater.
Som bekendt blev efterårets intensiveringer af politiindsatsen fulgt op af en meget fornuftig finanslovaftale i november måned om gennemførelse af politireformen og styrkelse af politiindsatsen.
Trods den intensiverede politiindsats i efteråret, så vi desværre i årets første måneder en stribe meget voldsomme skudepisoder i København.
Det stod på den baggrund helt klart for alle, at der måtte skrues endnu mere op for den allerede meget intensive indsats for at sikre borgernes tryghed og sikkerhed, ikke mindst på Nørrebro.
Derfor nedsatte Københavns Politi i slutningen af februar en særlig bandeenhed, der skulle sikre en samlet koordinering af indsatsen, og der blev i starten af marts hentet ekstra mandskab fra rigspolitiet og de tilstødende politikredse.
Bandeenheden har siden februar patruljeret intensivt på Nørrebro til fods og i biler.
Den primære opgave på gadeplan er selvfølgelig at sikre borgernes sikkerhed og tryghed.
Det sker først og fremmest gennem synlig tilstedeværelse, systematiske visitationer og bedre dialog med beboerne i området.
Samtidig har Københavns Politi med bandeenheden samlet et meget stort antal garvede efterforskere.
Jeg kan naturligvis ikke løfte sløret for de konkrete efterforskninger, men lad mig blot sige, at der foregår endda rigtig mange ting i kulissen.
Bare for at give indtryk af omfanget af indsatsen kan jeg nævne, at Københavns Politi siden sensommeren har foretaget over 13.000 visitationer.
Siden sidste sommer har Københavns Politi beslaglagt cirka 170 skydevåben, og alene de sidste 2 måneders intensive indsats fra Københavns Politis nye bandeenhed har ført til, at over 500 personer er blevet sigtet, og at over 30 personer er blevet varetægtsfængslet.
Som et illustrativt eksempel på, at bandeenhedens intensive efterforskning giver resultater, blev tre personer for nylig varetægtsfængslet for den skudepisode i februar, hvor en ung færing blev ramt af skud, mens han kørte i bil på Nørrebro.
Bandepakken skal sikre tryghed og sikkerhed for borgerne her og nu, og derfor er bandepakkens primære fokus på den hårde del af indsatsen, som er afgørende på den korte bane.
Med bandepakken har vi først og fremmest afsat midler til, at der kommer endnu mere synligt politi på gaden i de berørte områder.
Samtidig har vi som bekendt fremsat lovforslag, hvor hovedelementerne er markante strafskærpelser, bedre efterforskningsredskaber for politiet samt hurtig indsættelse af dømte bandemedlemmer til afsoning.
Som integrationsministeren vil komme ind på om lidt, indeholder bandepakken endvidere en udvidet mulighed for udvisning af bandemedlemmer.
Med bandepakken har regeringen intensiveret brugen af den såkaldte Al Caponemetode, og, som man har kunnet se i pressen, har det styrkede samarbejde mellem SKAT og politiet allerede skabt flotte, markante resultater i form af, at man har beslaglagt biler, smykker, kontantbeløb osv.
Jeg kan i øvrigt oplyse, at jeg så sent som i går på mødet med Rigsadvokaten og Rigspolitichefen bad om at få udarbejdet en redegørelse til brug for vurdering af, om der bør iværksættes en undersøgelse af spørgsmålet om opløsning at visse bande- og rockergrupper.
Det er en lang og sej proces, hvor en af de helt store udfordringer på den lange bane er at få taget tidligere og bedre fat om bagvedliggende hovedårsager, så vi får brudt fødekæden til banderne.
Grundlæggende er problemerne med utilpassede unge jo først og fremmest symptomer på komplekse, sociale, psykologiske og integrationsmæssige problemer.
Derfor er der i flerårsaftalen for politiet netop sat fokus på de kriminalpræventive elementer i indsatsen mod bandekriminaliteten, og med finanslovaftalen i 2009 blev der afsat midler til en mere målrettet og koordineret vidensopsamling, forskning og uddannelse i bekæmpelse af bandekriminalitet, herunder rekrutteringsprocesser og -årsager.
Dertil kommer jo, at den bredt sammensatte ungdomskommission, som regeringen nedsatte, netop nu arbejder på at færdiggøre sine anbefalinger til, hvordan indsatsen mod bl.a. ungdomskriminalitet kan styrkes, så den bliver så målrettet og virkningsfuld som muligt. Som det gerne skulle stå klart, så er indsatsen mod bande- og rockerkriminaliteten en af regeringens absolutte hovedprioriteter.
Ingen er mere utålmodig end regeringen efter at se resultater af den massive politiindsats i alle døgnets 24 timer - det skulle da selvfølgelig lige være politiet selv.
Men jeg har fuld fortrøstning til, at politiets seje, klassiske efterforskningsarbejde nok skal give de resultater, og det ser vi faktisk allerede dag for dag.
Så nu handler det om at fastholde den massive politiindsats, få tiltagene i bandepakken gennemført og tage fat på at styrke den fremadrettede og forebyggende indsats.